Groep by fabriek vasgetrek oor drank, sigarette(Foto: SA Police Service/Twitter) Die polisie het ŉ groep buitelanders in hegtenis geneem vir die beweerde onwettige bedryf van ŉ fabriek in Tongaat, noord van Durban. Volgens brig. Vishnu Naidoo, nasionale polisiewoordvoerder, is inligting oor bedrywighede by die fabriek Donderdag ontvang, maar was die fabriek gesluit en was alles stil toe beamptes daar aankom. ŉ Span beamptes is Saterdagmiddag weer na die fabriek. “Dit was weer gesluit, maar beamptes kon hoor daar is iets binne die fabriek aan die gang. Twee buitelanders het op die presiese oomblik die roldeure van die fabriek oopgemaak.” Volgens Naidoo is die twee buitelanders ondervra voor hulle in hegtenis geneem is. “Die beamptes is hierna die fabriek binne en beslag is op meer as 90 bierbottels, 90 bierblikkies en meer as 100 sigaretkartonne gelê.” Beamptes het die perseel verder deursoek en op woonkwartiere afgekom. “Daar is op ŉ brandtrap wat na die plafon lei afgekom en agt buitelanders is gevind waar hulle in die plafon weggekruip het. Nog drie buitelanders is op die perseel aangetref en almal is in hegtenis geneem.” Volgens Naidoo is lede van die departement van binnelandse sake se immigrasiedienste ook na die toneel ontbied om vas te stel of die verdagtes wettig in die land is aangesien net ŉ paar paspoorte gevind is. Die verdagtes is na ŉ plaaslike kliniek geneem om ondersoek te word vir Covid-19-simptome.